Leto dni po njegovem rojstvu se je družina preselila v Maribor. Na ljubljanski Filozofski fakulteti je diplomiral iz filozofije. Med študijem se je povezal z naprednimi levičarskimi društvi in se udeleževal demonstracij proti Jevtićevemu in Stojadinovićevemu režimu, zaradi česar so ga za krajši čas večkrat aretirali. Postal je predsednik Društva primorskih visokošolcev. Po študiju ni dobil dela, zaradi česar je odšel v Beograd, se preživljal z inštrukcijami, nato pa se po odsluženju vojaškega roka 1940 zaposlil v učiteljskem domu v Mariboru kot vzgojitelj. Istega leta je bil sprejet v Komunistično partijo Slovenije. Po nemškem napadu na Jugoslavijo je bil junija istega leta izseljen v Srbijo.